Leagtar síos leis an Rialachán seo na bealaí inar féidir doiciméid bhreithiúnacha agus sheachbhreithiúnacha a sheirbheáil, agus rialacha soiléire maidir le doiciméid bhreithiúnacha agus sheachbhreithiúnacha a tharchur ó Bhallstát amháin go Ballstát eile in ábhair shibhialta agus in ábhair thráchtála. Foráiltear leis maidir le híoschaighdeáin i dtaca le cearta cosanta a chosaint agus leagtar síos leis coinníollacha dlíthiúla aonfhoirmeacha le haghaidh doiciméad a sheirbheáil tríd an bpost go díreach thar theorainneacha.

I láthair na huaire, bíonn impleachtaí trasteorann ag timpeall 3.4 milliún imeacht cúirte sibhialta agus tráchtála gach bliain. Sna cásanna sin ina bhfuil páirtí amháin ar a laghad ag cur faoi i mBallstát nach é an Ballstát ina dtarlaíonn an dlíthíocht, is minic a chuireann na cúirteanna an Rialachán seo i bhfeidhm roinnt uaireanta le linn na nimeachtaí. Tá feidhmiú cuí an Rialacháin riachtanach chun rochtain ar an gceartas agus triail chothrom do na páirtithe sna himeachtaí a áirithiú, agus chun moilleanna agus costais bhreise sna himeachtaí a sheachaint. Mar shampla, gan an doiciméad lena dtionscnaítear imeachtaí a sheirbheáil ar bhealach cuí, is é sin an foras is coitianta a úsáidtear chun aithint agus forghníomhú breithiúnas a dhiúltú.

Sa lá atá inniu ann, an teagmháil idir comhlachtaí a dhéanann doiciméid a tharchur agus a fháil chun críche seirbheála, tá an teagmháil sin beagnach go huile is go hiomlán bunaithe ar pháipéar, agus féadfaidh an teagmháil a bheith costasach agus neamhéifeachtúil dá bharr I gcleachtas, ní féidir ach oiread doiciméid a sheirbheáil ar fhaighteoir go leictreonach i gcásanna trasteorann, cé go bhfuil an fhéidearthacht sin tugtha isteach, nó á tabhairt isteach, ag roinnt Ballstát ar an leibhéal náisiúnta. Tugtar aghaidh leis an tionscnamh seo ar an ngá atá leis an bpróiseas a bhaineann le doiciméid a sheirbheáil ar an gcoigríoch a nuachóiriú, agus go háirithe a dhigitiú. Téitear i ngleic freisin le roinnt bearnaí eile sa Rialachán a sainaithníodh sa mheastóireacht ar fheidhmiú an Rialacháin. De bharr na mbearnaí sin, cuirtear moilleanna agus costais ar shaoránaigh, ar ghnólachtaí agus ar na Ballstáit, bíonn easnaimh i gcosaint na gceart nós imeachta, agus castacht agus éiginnteacht dhlíthiúil ann. Is iad seo a leanas na príomhfhadhbanna a sainaithníodh:

·cúinsí as a dtagann cáilíocht neamhleordhóthanach i dtaca le doiciméadacht na seirbheála tríd an bpost,

·srian leis an tseirbheáil dhíreach, nó gan teacht a bheith ar an tseirbheáil dhíreach, i gcomhthéacs trasteorann i neart Ballstát fiú i gcás ina gceadaítear sin ar an leibhéal náisiúnta,

·easnaimh maidir le soiléire na rialacha lena gcosnaítear cearta nós imeachta na bpáirtithe i dtaca le ceanglais aistriúcháin agus i gcás breithiúnais mhainneachtana, agus

·modhanna samhailteacha nó malartacha seirbheála náisiúnta a roghnú in ionad na modhanna a leagtar síos sa Rialachán.

Na páirtithe leasmhara a ndéantar difear dóibh, is saoránaigh agus gnólachtaí iad atá ina bpáirtithe in imeachtaí dlíthiúla, gnólachtaí atá ina soláthraithe seirbhíse, e.g. i dtaca le seirbhísí poist nó comhairliúchán teicneolaíochta faisnéise, is údaráis phoiblí agus bhreithiúnacha na mBallstát iad, agus gairmithe dlí (go háirithe breithiúna agus dlíodóirí).

Tá dlúthbhaint ag an tionscnamh leis an tionscnamh maidir leis an gcomhar idir cúirteanna na mBallstát i dtaca le fianaise a ghlacadh in ábhair shibhialta nó in ábhair thráchtála, arna rialú le Rialachán (CE) Uimh. 1206/2001. Tá an dá thionscnamh fite fuaite i dtosaíocht ghinearálta an Choimisiúin maidir leis an digitiú agus leis an ríomhcheartas, agus leanann siad treo na hoibre comhthreomhaire i réimse an cheartais choiriúil (ríomhfhianaise) d’fhonn cothrom iomaíochta a chur ar bun i réimsí an cheartais choiriúil agus an cheartais shibhialta. Tá an dá thionscnamh bunaithe ar, agus baineann siad leas as, aschuir reachtaíochta agus caighdeáin dhlíthiúla de chuid an Aontais (eCODEX agus Rialachán eIDAS) atá ann cheana.